แม่ฮ่องสอน เตรียมพัฒนาปรับปรุงภูมิทัศน์ดอยกิ่วลม จุดพักรถชื่อดัง ดึงดูดการท่องเที่ยว
นายศิริวัฒน์ บุปผาเจริญ รองผู้ว่าราชการจังหวัดแม่ฮ่องสอน เปิดเผยว่า ลงพื้นที่บริเวณดอยกิ่วลม ถนนเส้นทางปาย-ปางมะผ้า ซึ่งเป็นพื้นที่จุดพักรถ (Rest Area) ของผู้เดินทางเข้าสู่จังหวัดแม่ฮ่องสอน พร้อมด้วยนายอำเภอปางมะผ้าและหน่วยงานที่เกี่ยวข้อง เพื่อวางแผนพัฒนาปรับปรุงภูมิทัศน์ และวาง landscape ในการเสริมศักยภาพพื้นที่ให้มีความสวยงามด้วยประติมากรรมที่เป็นศิลปะด้วยแรงลม ให้สมกับชื่อดอยกิ่วลม อันจะเป็นการสร้างเสน่ห์ให้กับการท่องเที่ยวแม่ฮ่องสอน  นอกจากนี้ รองผู้ว่าราชการจังหวัดแม่ฮ่องสอน ร่วมประชุมการท่องเที่ยวปลอดภัย ณ บ้านจ่าโบ่ ตำบล ปางมะผ้า อำเภอปางมะผ้า จังหวัดแม่ฮ่องสอน หมู่บ้านท่องเที่ยวที่สำคัญของจังหวัดแม่ฮ่องสอน ซึ่งนักท่องเที่ยวนิยมมาชมทะเลหมอก โดยแนวทางการท่องเที่ยวปลอดภัย จะเน้นเรื่องความเป็นระเบียบของหมู่บ้าน ที่จะต้องมีสิ่งปลูกสร้างที่มั่นคงแข็งแรงปลอดภัย ปรับภูมิทัศน์ให้สวยงาม ตลอดจนพัฒนาให้มีกิจกรรมที่สะท้อนถึงอัตลักษณ์ของบ้านจ่าโบ เพื่อดึงดูดการท่องเที่ยวอีกทางหนึ่งด้วย